Neuvoston asetus (EY) N:o 3360/94, annettu 22 päivänä joulukuuta 1994, Itävallan, Ruotsin ja Suomen sekä Afrikan, Karibian ja Tyynenmeren valtioiden välisessä kaupassa sovellettavista siirtymätoimenpiteistä



Virallinen lehti nro L 356 , 31/12/1994 s. 0004 - 0004

Suomenk. erityispainos Alue 11 Nide 37 s. 0267

Ruotsink. erityispainos Alue 11 Nide 37 s. 0267



NEUVOSTON ASETUS (EY) N:o 3360/94, annettu 22 päivänä joulukuuta 1994, Itävallan, Ruotsin ja Suomen sekä Afrikan, Karibian ja Tyynenmeren valtioiden välisessä kaupassa sovellettavista siirtymätoimenpiteistä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 113 artiklan, ottaa huomioon komission ehdotuksen, sekä katsoo, että yhteisö sekä Afrikan, Karibian ja Tyynenmeren (AKT) valtiot ovat vuoden 1994 liittymisasiakirjan 76 artiklan 2 kohdan, 102 artiklan 2 kohdan ja 128 artiklan 2 kohdan mukaisesti aloittaneet neuvottelut pöytäkirjan tekemiseksi neljännen AKT-ETY-yleissopimuksen mukauttamisesta Itävallan, Ruotsin ja Suomen Euroopan unioniin liittymisen huomioon ottamiseksi, vuoden 1994 liittymisasiakirjan 76 artiklan 3 kohdassa, 102 artiklan 3 kohdassa ja 128 artiklan 3 kohdassa määrätään, että jos kyseistä pöytäkirjaa ei ole tehty 1 päivään tammikuuta 1995 mennessä, yhteisö toteuttaa tarvittavat toimenpiteet liittymisen myötä näin syntyneen tilanteen korjaamiseksi, vaikuttaa siltä, että kyseistä pöytäkirjaa ei saada tehdyksi täsmennettyyn päivämäärään mennessä ja että näin ollen olisi toteutettava yksipuolisia siirtymätoimenpiteitä, jotka mahdollistavat uusille jäsenvaltioille neljännen AKT-ETY-yleissopimuksen kauppaa koskevien määräysten soveltamisen 1 päivästä tammikuuta 1995, ja vuoden 1994 liittymisasiakirjan 72 artiklassa Itävallalle annetaan lupa pysyttää tiettyihin tislattuihin alkoholijuomiin ja denaturoimattomaan etyylialkoholiin liittymispäivänä muihin jäsenvaltioihin nähden soveltamansa tullit ja lisenssimenettely voimassa 1 päivään tammikuuta 1996 asti, ON ANTANUT TÄMÄN ASETUKSEN: 1 artikla Itävallan tasavalta, Ruotsin kuningaskunta ja Suomen tasavalta soveltavat AKT-valtioiden alkuperätuotteiden tuontiin 1 päivästä tammikuuta 1995 alkaen ja vuoden 1994 liittymisasiakirjan 76, 102 ja 128 artiklassa tarkoitetun pöytäkirjan voimaantulopäivään asti tai 31 päivään joulukuuta 1995, jos viimeksi mainittu päivämäärä on ensiksi mainittua aikaisempi, samaa menettelyä, jota muut yhteisön jäsenvaltiot soveltavat. 2 artikla Itävallan tasavallalla on lupa pysyttää harmonoidun järjestelmän nimikkeeseen 2208 kuuluviin alkoholijuomiin ja denaturoimattomaan etyylialkoholiin, jonka alkoholipitoisuus tilavuusyksikköä kohden on pienempi kuin 80 tilavuusprosenttia, liittymispäivänä soveltamansa tullit ja lisenssimenettely voimassa 1 päivään tammikuuta 1996. Kyseistä lisenssimenettelyä on sovellettava syrjintää harjoittamatta. 3 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä tammikuuta 1995. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä joulukuuta 1994. Neuvoston puolesta Puheenjohtaja H. SEEHOFER